“ไทย อิงเกอร์” ยื่นไฟลิ่งขาย IPO 122 ล้านหุ้น เล็งเทรดตลาด mai ระดมทุนต่อยอดธุรกิจรับเหมา
“ไทย อิงเกอร์” หรือ TIGER ผู้ดำเนินธุรกิจถือหุ้นในบริษัทอื่นที่ทำธุรกิจรับเหมาก่อสร้างงานวิศวกรรม ยื่นไฟลิ่งขาย IPO จำนวน 122.28 ล้านหุ้น เล็งเข้าเทรดตลาด mai หวังระดมทุนใช้เป็นเงินทุนหมุนเวียนในบริษัท โดยมี บล.อาร์เอชบี (ประเทศไทย) เป็นที่ปรึกษาทางการเงิน
26 เม.ย. 2561

บริษัท ไทย อิงเกอร์ โฮลดิ้ง จำกัด (มหาชน) หรือ TIGER เปิดเผยว่า บริษัทได้ยื่นแบบแสดงรายการข้อมูล (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นเพิ่มทุนต่อประชาชนทั่วไปครั้งแรก (IPO) จำนวน 122.28 ล้านหุ้น หรือคิดเป็นไม่เกิน 26.58% ของทุนจดทะเบียน และจะเข้าซื้อขายในตลาดหลักทรัพย์ เอ็ม เอ ไอ (mai) โดยมี บล.อาร์เอชบี (ประเทศไทย) เป็นที่ปรึกษาทางการเงิน
ทั้งนี้ บริษัทมีแผนนำเงินที่ได้จากการเสนอขายหุ้น IPO ในครั้งนี้ไปใช้เพื่อเป็นเงินทุนหมุนเวียนในกิจการแก่กลุ่ม TEC และ กลุ่ม TET ขณะที่มีแผนการลงทุนในโรงงาน (Workshop) และจัดหาเครื่องจักรกลสำหรับผลิตและขึ้นรูป (Fabrication) เป็นอุปกรณ์ที่เกี่ยวข้องกับงานรับเหมาของ TET และแผนการลงทุนในโรงงานผลิตสีตีเส้นจราจรชนิดเทอร์โมพลาสติก (Thermoplastic) ซึ่งเป็นธุรกิจที่เกี่ยวข้องกับงานรับเหมาของ TET
อนึ่ง TIGER ประกอบธุรกิจถือหุ้นในบริษัทอื่น (Holding Company) ที่ทำธุรกิจรับเหมาก่อสร้างงานวิศวกรรม แบ่งเป็น กลุ่มธุรกิจให้บริการรับเหมาก่อสร้างโครงการทุกประเภทและงานออกแบบ ดำเนินการโดยบริษัท ไทย อิงเกอร์ จำกัด (TEC) และกลุ่มธุรกิจรับเหมาติดตั้งและวางระบบทางวิศวกรรม (System Integrattion) ที่เกี่ยวเนื่องกับการคมนาคมและเทคโนโลยีด้านความปลอดภัย ดำเนินงานโดย บริษัท ไทยอิงเกอร์ เทคโนโลยี จำกัด (TET)